U-I-81/05
Natisni
Opravilna št.:
U-I-81/05
Datum odločitve:
16. 11. 2006
ECLI:
ECLI:SI:USRS:2006:U.I.81.05
Akt:
Zakon o pokojninskem in invalidskem zavarovanju (Uradni list RS, št. 109/06 – ur. p. b.) (ZPIZ), 9. al. 42. čl.
Izrek:
Pobuda za začetek postopka za oceno ustavnosti devete alineje 42. člena Zakona o pokojninskem in invalidskem zavarovanju (Uradni list RS, št. 109/06 – ur. p. b.) se zavrže.
Evidenčni stavek:
Ker pobudnik ni izkazal, kako bi se njegov pravni položaj z ugoditvijo njegovi pobudi izboljšal, kar je po 24. členu Zakona o Ustavnem sodišču pogoj za začetek postopka za oceno ustavnosti izpodbijanega predpisa, je Ustavno sodišče njegovo pobudo zavrglo.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Vitomir Franc Hribovšek,Ljubljana
Datum vloge:
2. 3. 2005
Vrsta odločitve:
sklep
Vrsta rešitve:
zavrženje
Dokument:
US26709
Dokument v PDF obliki:
U-I-81-05.pdf
105 KB
Prenesite datoteko
U-I-81/05-11
16. 11. 2006
SKLEP
Ustavno sodišče je v postopku za preizkus pobude Vitomirja Franca Hribovška iz Ljubljane na seji 16. novembra 2006
sklenilo:
Pobuda za začetek postopka za oceno ustavnosti devete alineje 42. člena Zakona o pokojninskem in invalidskem zavarovanju (Uradni list RS, št. 109/06 – ur. p. b.) se zavrže.
Obrazložitev
1. Pobudnik izpodbija deveto alinejo 42. člena Zakona o pokojninskem in invalidskem zavarovanju (v nadaljevanju ZPIZ-1), ker se po tej določbi za izračun pokojninske osnove ne šteje osnove, od katere so bili plačani prispevki za dokup pokojninske dobe. Navaja, da je dokupil čas, ko je bil prijavljen na zavodu za zaposlovanje kot iskalec zaposlitve – brezposelna oseba. Na podlagi navedenega se mu ta čas šteje v zavarovalno dobo. Ker pa se na podlagi izpodbijane določbe osnove, od katerih so bili plačani prispevki za nakup te pokojninske dobe, ne štejejo med prejemke, ki se vštevajo v pokojninsko osnovo, meni, da je v neenakopravnem položaju z zavarovanci, ki so bili vedno v delovnem razmerju in ne, tako kot on, določeno obdobje nezaposleni. Pobudnik namreč meni, da se je z dokupom določene dobe, ko je bil nezaposlen, njegov položaj izenačil s položajem te skupine zavarovancev. Navedeno trditev utemeljuje z dejstvom, da je z dokupom plačal prispevke za obvezno pokojninsko in invalidsko zavarovanje. Meni še, da izpodbijana določba "razveljavlja" določbo četrtega odstavka 39. člena ZPIZ-1, ki določa, da se za izračun pokojninske osnove po tem zakonu vzamejo plače oziroma osnove, od katerih so bili plačani prispevki, zmanjšane za davke in prispevke, ki se obračunavajo in plačujejo od plače po povprečni stopnji v Republiki Sloveniji.
2. Na podlagi 24. člena Zakona o Ustavnem sodišču (Uradni list RS, št. 15/94 – v nadaljevanju ZUstS) lahko vsakdo vloži pobudo za začetek postopka, če izkaže svoj pravni interes. Pravni interes je podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice pravne interese oziroma pravni položaj. Pobudnikov pravni položaj se mora ob morebitni ugoditvi pobudi izboljšati (tako v odločbi Ustavnega sodišča št. U-I-18/98 z dne 19. 4. 2001, Uradni list RS, št. 37/01 in OdlUS X, 76).
3. Iz odločb Zavoda za pokojninsko in invalidsko zavarovanje Slovenije (v nadaljevanju Zavod), ki jih pobudnik prilaga pobudi, izhaja, da je bil pobudnik v obdobjih od 24. 3. 1976 do 18. 5. 1976, od 20. 5. 1977 do 6. 2. 1978 ter od 16. 5. 1979 do 3. 8. 1979, kar znaša 1 leto in 1 mesec, prijavljen pri Zavodu za zaposlovanje kot iskalec zaposlitve – brezposelna oseba. Na podlagi plačila prispevkov za navedeno obdobje[1] mu je bilo to v skladu s določbo prve alineje prvega odstavka 198. člena ZPIZ-1 všteto v zavarovalno dobo za izpolnitev pogojev in odmero pokojnine.
4. Iz priloženih odločb Zavoda nadalje izhaja, da je bila pobudniku priznana pravica do invalidske pokojnine od 31. 10. 2004 dalje. Invalidska pokojnina pa mu je bila odmerjena od pokojninske osnove, izračunane na podlagi štirinajstletnega povprečja plač iz obdobja 1980 do 1993 kot najugodnejšega[2].
5. Pobudnik izpodbija deveto alinejo 42. člena ZPIZ-1, ker se po tej določbi za izračun pokojninske osnove ne šteje osnove, od katere so bili plačani prispevki za dokup pokojninske dobe, ker meni, da ga postavlja v neenakopraven položaj nasproti zavarovancem, ki so bili vedno v delovnem razmerju, in ne tako kot on, določeno obdobje nezaposleni. Ne pojasni pa, kako bi se z razveljavitvijo izpodbijane določbe njegov pravni položaj izboljšal. Zato je Ustavno sodišče njegovo pobudo zavrglo.
6. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki Lojze Janko, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj
Opombi:
[1]Osnova za plačilo navedenih prispevkov je bila določena v skladu z določbo četrtega odstavka 221. člena ZPIZ-1, ki je določal, da je osnova za plačilo prispevkov iz prvega odstavka 198. člena tega zakona, za katera prispevek še ni bil plačan, znesek najnižje pokojninske osnove za mesec, v katerem je bila vložena zahteva, povečan za povprečno stopnjo prispevkov in davkov, ki se obračunavajo od osnove v višini navedenega zneska.
[2]Po določbi prvega odstavka 39. člena ZPIZ-1 se starostna pokojnina odmeri od mesečnega povprečja plač, ki jih je zavarovanec prejel, oziroma zavarovalnih osnov, od katerih so mu bili obračunani prispevki, v katerihkoli zaporednih 18 letih zavarovanja po 1. 1. 1970, ki so zanj najugodnejša. V skladu z določbo 406. člena ZPIZ-1 se je v letu 2004 pokojnina odmerila od mesečnega povprečja plač, ki jih je zavarovanec prejel, oziroma zavarovalnih osnov, od katerih so mu bili obračunani prispevki, v katerihkoli zaporednih 14 letih zavarovanja po 1. 1. 1970, ki so zanj najugodnejša, kar predstavlja pokojninsko osnovo.